Elcykler fra Harley-Davidson får Google Cloud

Serial 1, elcykelfirmaet der er opstået ud af Harley-Davidson, har lanceret en opdateret generation af sine /CTY elcykler. Og den største nyhed er, at cyklen vil være udrustet med Google Cloud-funktionalitet. Der skal både samles data om cykelturen og tilbydes cykel-specifik navigation, ligesom sikkerheden forbedres markant, fortælles det.

Cyklerne er fremover udrustet med en integreret “Internet of Things-enhed” (citat: Serial 1). Hvor cyklerne tidligere havde forbindelse til mobiltelefonen udelukkende via Bluetooth, skal den nye IoT-enhed sikre forbindelse via både mobildata og GPS. Formålet er, at man skal kunne få kontakt med cyklen, selv når den ikke er inden for synsvidde.

Magien sker dog i en app, som er udviklet i samarbejde med netop Google. Her fremhæves følgende funktioner:

Integreret digital sikkerhed. Med Pinpoint Mode aktiveret, vil ejeren have mulighed for præcist at spore, overvåge og digitalt låse elcyklen, uanset hvor den er i forhold til dem.

Ruteplanlægning og navigation. Ved at integrere navigationen fra Google Maps kan brugere af Serial 1-appen nemt planlægge de bedste cykelspecifikke ruter – inklusive lokale cykelstier, trails m.m.

Realtids cykeldata. Fra hastighed til effektivitet, fra afstand til batterirækkevidde, alle detaljer i din tur er tilgængelige ved hånden. Hver gang du gennemfører en tur, modtager du en oversigt efter turen, og du vil være i stand til at sammenligne tur- og præstationsdata over tid.

Integreret oplader. Alle Serial 1 /CTY eBikes er nu udstyret med et integreret USB-C-opladningskabel til at forsyne en mobiltelefon med strøm til at køre den nye app.

Serial 1 lover, at der er flere højteknologiske funktioner på vej, takket være “adgangen til Google Cloud-analyse og business intelligence og integration med Google Cloud AI-funktionalitet”.

Pris og tilgængelighed …

Serial 1 elcyklerne kom til Europa sidste efterår. Herhjemme kan de købes via den danske Harley-Davidson forhandler Caps. Priserne starter ved knapt 30.000 kroner.

Herunder en video, der introducerer det nye samarbejde med Google Cloud.

Elcykler fra Harley-Davidson får Google Cloud